Трауте Форести
Сбогуване със София

Превод от немски: Венцеслав Константинов, —

chitanka.info

До новата ни среща

с тебе, град зелен,

с твойте пъстри, многолики къщи

и кръгли църкви,

с широките ти булеварди

и улички, застлани с дялан камък,

обточени със кестени

и цъфнали липи,

от чийто мирис ме пронизва болка,

припомнил ми

за многото разлъки.

Тук всички пътища, площади и градини

пеят за живота.

И той ме среща

с хиляди лица

на снажни и напети хора

в шумни механи,

из клубове и барове.

Навред усещам аз Балкана!

До новата ни среща

с Витоша, Балкана и Родопите,

с безкрайните гори

и каменисти урви.

Да отпочина в манастирите

на Рила и на Бачково,

да мога да мечтая

сред прастари фрески

със земни цветове

в кафяво и червено,

да седна на старинен стол

между монаси,

прастари и брадати,

а покрай нас — икони,

и всичко толкоз близко и сърдечно,

тъй топло и така достъпно,

в небесни висоти

да мога да живея,

в тези църкви,

и да бъда тиха, съвсем тиха…

До новата ни среща

с вас, овни власати,

и вашите пастири,

с коне и мулета

и писани каручки,

които те изпращат

до градските врати.

А сетне —

да слушам тъжните кавали,

в чиито песни

звучи Балканът!

До следващия път,

довиждане до следващия път,

кавалът ме зове,

аз идвам, идвам…

До новата ни среща!

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.